Volledige registrasie amptelik aan Akademia toegeken - Solidariteit WêreldSolidariteit Wêreld
Tuis › Boufonds › Volledige registrasie amptelik aan Akademia toegeken
Akademia is in Mei vanjaar volledig as hoëronderwysinstansie deur die departement van hoër onderwys en opleiding (DHET) geregistreer, nadat alle voorwaardes oor 'n tydperk van ses jaar nagekom is en daar aan alle vereistes voldoen is.
Met Akademia se oprigting het die DHET voorwaardelike registrasie as hoëronderwysinstansie aan Akademia toegeken. Ná 'n omvattende gehaltebeheerproses het die instansie op 30 Mei 2017 kennis van die DHET ontvang dat volledige registrasie as hoëronderwysinstansie amptelik toegeken is.
Dr. Paul Steyn, Akademia se provoos, verduidelik dat voorwaardelike registrasie bloot beteken het Akademia moes eers aan die DHET bewys lewer dat die instansie volhoubaar programme van hoë akademiese gehalte kan aanbied. Ten minste een kohort van studente in die langste kwalifikasie moes hulle studies suksesvol voltooi, sonder enige onderbreking in dienslewering.
"Akademia dien jaarliks 'n jaarverslag in, wat 'n vorm van ouditering van ons finansiële status en dienslewering aan studente is, en wat ook ons volhoubaarheid aandui met betrekking tot regsvereistes soos deur die Wet op Hoër Onderwys gestel. Volledige registrasie impliseer dus geen statusverandering nie – ons moet steeds voortgaan om aan al die jaarlikse wetlike vereistes te voldoen. Dit stel studente en ondersteuners bloot gerus dat Akademia van meet af 'n hoë standaard handhaaf," sê Steyn.